DA Den Europæiske Unions Tidende L 327/6

DEN EUROPÆISKE CENTRALBANKS AFGØRELSE

af 21. oktober 2014

om overgangsbestemmelser for Den Europæiske Centralbanks anvendelse af mindstereserver efter indførelsen af euro i Litauen

(ECB/2014/42)

(2014/781/EU)

DIREKTIONEN FOR DEN EUROPÆISKE CENTRALBANK HAR —

under henvisning til statutten for Det Europæiske System af Centralbanker og Den Europæiske Centralbank, særlig artikel 19.1 og artikel 46.2, første led,

under henvisning til Rådets forordning (EF) nr. 2531/98 af 23. november 1998 om Den Europæiske Centralbanks anvendelse af mindstereserver (1),

under henvisning til Den Europæiske Centralbanks forordning (EU) nr. 1745/2003 af 12. september 2003 om anvendelse af mindstereserver (ECB/2003/9) (2),

under henvisning til Rådets forordning (EF) nr. 2532/98 af 23. november 1998 om Den Europæiske Centralbanks beføjelser til at pålægge sanktioner (3),

under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (4), særlig artikel 5, stk. 1, og artikel 6, stk. 4,

under henvisning til Den Europæiske Centralbanks forordning (EU) nr. 1071/2013 af 24. september 2013om den konsoliderede balance MFI-sektoren (monetære finansielle institutioner) (ECB/2013/33) (5), og

ud fra følgende betragtninger:

(1) Indførelsen af euro i Litauen pr. 1. januar 2015 medfører, at kreditinstitutter og kreditinstitutters filialer, der er beliggende i Litauen, underlægges reservekrav fra denne dato.

(2) Integrationen af disse enheder i Eurosystemets mindstereservesystem kræver vedtagelse af overgangsbestemmelser for at sikre disses gnidningsløse integration, uden at der skabes en uforholdsmæssig stor byrde for kreditinstitutterne i de medlemsstater, der har euroen som valuta, herunder Litauen.

(3) Artikel 5 i statutten for Det Europæiske System af Centralbanker og Den Europæiske Centralbank indebærer, at ECB med støtte fra de nationale centralbanker indsamler den nødvendige statistiske information enten fra de kompetente nationale myndigheder eller direkte fra de økonomiske enheder tillige for at sikre rettidige forberedelser på statistikområdet med henblik på indførelsen af euroen i en medlemsstat —

VEDTAGET FØLGENDE AFGØRELSE:

Artikel 1

Definitioner

I denne afgørelse har udtrykkene: »institut«, »reservekrav«, »reservekravsperiode« og »reservekravsgrundlag« samme betydning som i forordning (EF) nr. 1745/2003 (ECB/2003/9).

Artikel 2

Overgangsbestemmelser for institutter, der er beliggende i Litauen

1. Som undtagelse fra artikel 7 i forordning (EF) nr. 1745/2003 (ECB/2003/9) gælder en overgangsperiode med hensyn til reservekrav fra 1. til 27. januar 2015 for institutter, der er beliggende i Litauen.

2. Reservekravsgrundlaget for det enkelte institut, der er beliggende i Litauen, skal for overgangsperioden fastsættes i forhold til poster på balancen pr. 31. oktober 2014. Institutter, der er beliggende i Litauen, indberetter deres reservekravsgrundlag til Lietuvos bankas i overensstemmelse med ECB's rapporteringsgrundlag for penge- og bankstatistik, der er fastlagt i forordning (EU) nr. 1071/2013 (ECB/2013/33). Institutter, der er beliggende i Litauen og er omfattet af undtagelsen efter artikel 9, stk. 1, i forordning (EU) nr. 1071/2013 (ECB/2013/33), beregner et reservekravsgrundlag for overgangsperioden på grundlag af deres balance pr. 30. september 2014.

3. Hvad angår overgangsperioden med hensyn til reservekrav, beregnes mindstereserverne for et institut, der er beliggende i Litauen, enten af det pågældende institut eller af Lietuvos bankas. Den part, der beregner mindstereserverne, forelægger den anden part sin beregning, således at denne har tilstrækkelig tid til at verificere den og fremsende revisioner. De beregnede mindstereserver, herunder eventuelle revisioner heraf, bekræftes af de to parter senest 9. december 2014. Hvis den part, som modtager en meddelelse, ikke bekræfter beløbet for mindstereserver senest den 9. december 2014, anses denne for at have anerkendt, at det beregnede beløb gælder for overgangsperioden med hensyn til reservekrav.

4. Artikel 3, stk. 2 til 4, gælder tilsvarende for institutter, der er beliggende i Litauen, således at disse institutter for deres første reservekravsperiode kan fratrække alle passiver i forhold til institutter i Litauen i deres reservekravsgrundlag, uanset at sådanne institutter på tidspunktet for beregning af mindstereserver ikke vil forekomme på listen over institutter, som er underlagt reservekrav i artikel 2, stk. 3, i forordning (EF) nr. 1745/2003 (ECB/2003/9).

Artikel 3

Overgangsbestemmelser for institutter beliggende i andre medlemsstater, der har euroen som valuta

1. Reservekravsperioden for institutter, som er beliggende i andre medlemsstater, der har euroen som valuta, jf. artikel 7 i forordning (EF) nr. 1745/2003 (ECB2003/9), berøres ikke af overgangsperioden med hensyn til reservekrav for institutter, der er beliggende i Litauen.

2. Institutter, som er beliggende i andre medlemsstater, der har euroen som valuta, kan beslutte at fratrække alle passiver i forhold til institutter beliggende i Litauen fra reservekravsgrundlaget for reservekravsperioden fra 10. december 2014 til 27. januar 2015 og reservekravsperioden fra 28. januar til 10. marts 2015, uanset at disse institutter på tidspunktet for beregning af mindstereserver ikke vil forekomme på listen over institutter, der er underlagt reservekrav som omhandlet i artikel 2, stk. 3, i forordning (EF) nr. 1745/2003 (ECB/2003/9).

3. Institutter, som er beliggende i andre medlemsstater, der har euroen som valuta, og som ønsker at fratrække passiver i forhold til institutter beliggende i Litauen, beregner vedrørende reservekravsperioden fra 10. december 2014 til 27. januar 2015 og reservekravsperioden fra 28. januar til 10. marts 2015 deres mindstereserver på grundlag af deres balance pr. henholdsvis 31. oktober 2014 og 30. november 2014 og indberetter statistisk information i overensstemmelse med del 1 i bilag III til forordning (EU) nr. 1071/2013 (ECB/2013/33), der viser de institutter beliggende i Litauen, som allerede er omfattet af ECB's mindstereservesystem.

Dette berører ikke institutternes forpligtelse til at indberette statistisk information for de pågældende perioder i henhold til tabel 1 i bilag I til forordning (EU) nr. 1071/2013 (ECB/2013/33), hvor institutter, der er beliggende i Litauen, fortsat vises som banker beliggende i »resten af verden«.

Tabellerne indberettes i overensstemmelse med de tidsfrister og procedurer, der er fastsat i forordning (EU) nr. 1071/2013 (ECB/2013/33).

4. For de reservekravsperioder, der starter i december 2014 og januar 2015, beregner institutter beliggende i andre medlemsstater, der har euroen som valuta, som er omfattet af undtagelsen i henhold til artikel 9, stk. 1, i forordning (EU) nr. 1071/2013 (ECB/2013/33), og som ønsker at fratrække passiver i forhold til institutter beliggende i Litauen, deres mindstereserver på grundlag af deres balance pr. 30. september 2014 og indberetter statistisk information i overensstemmelse med del 1 i bilag III til forordning (EU) nr. 1071/2013 (ECB/2013/33), der viser de institutter beliggende i Litauen, som allerede er underlagt ECB's reservekravssystem.

Dette berører ikke institutternes forpligtelse til at indberette statistisk information for de pågældende perioder i henhold til tabel 1 i bilag I til forordning (EU) nr. 1071/2013 (ECB/2013/33), hvor institutter, der er beliggende i Litauen, fortsat vises som banker beliggende i »resten af verden«.

Den statistiske information indberettes i overensstemmelse med de tidsfrister og procedurer, der er fastsat i forordning (EU) nr. 1071/2013 (ECB/2013/33).

Artikel 4

Ikrafttrædelse og anvendelse

1. Denne afgørelse er rettet til Lietuvos bankas, institutter beliggende i Litauen og institutter beliggende i andre medlemsstater, der har euroen som valuta.

2. Denne afgørelse træder i kraft den 1. november 2014.

3. I fravær af særlige bestemmelser i denne afgørelse finder bestemmelserne i forordning (EF) nr. 1745/2003 (ECB/2003/9) og forordning (EU) nr. 1071/2013 (ECB/2013/33) anvendelse.

Udfærdiget i Frankfurt am Main, den 21. oktober 2014. Mario DRAGHI Formand for ECB

(1) EFT L 318 af 27.11.1998, s. 1.

(2) EUT L 250 af 2.10.2003, s. 10.

(3) EFT L 318 af 27.11.1998, s. 4.

(4) EFT L 318 af 27.11.1998, s. 8.

(5) EUT L 297 af 7.11.2013, s. 1.